钦定古今图书集成/明伦汇编/官常典/第786卷 > 师顽
## 钦定古今图书集成/明伦汇编/官常典/第786卷 > 师顽

按《宋史》本传，“顽字霄远，大名内黄人。父均，后唐长兴
二年进士，终永兴节度判官，因家关右。顽少笃学，与
兄颂齐名。建隆二年，举进士，窦仪典贡举，擢之上第释褐耀州军事推官，以疾解，久不赴调。开宝中，复为
解州推官。太平兴国初，召还，迁大理寺丞，陕西、河北
转运判官，就改著作佐郎。秩满，迁监察御史，通判永
兴军府。坐秦王廷美假公帑缗钱，左授乾州团练副
使，寻复旧官。六年，改殿中侍御史、通判邠州，徙知简
州，又转起居舍人。以公累去官，复为殿中侍御史、知
资、眉二州。”《顽》所至以简静为治，蜀人便之。代还，迁侍
御史、知安州，赐缗钱二十万。移朗州，超拜工部郎中，
命知陕州，赐金紫。时西鄙用兵，餫道所出军士多亡
命，啸聚山林为盗，顽严其巡捕，盗越他境。改刑部郎
中，未几召还。真宗以其旧人，素负才望，而久次于外，
累召对，询其文章。顽谦逊自晦，上益嘉之。翌日，命以
本官知制诰，兼史馆修撰。咸平二年，与温仲舒、张咏
同知贡举。明年，召入翰林为学士。五年，复与陈恕同
典贡部，又知审官院、通进银台封驳司。俄卒，年六十
七。诏遣官护葬，给其子仲回秘书丞，奉终丧。顽旷达
夷雅，搢绅多慕其操尚。有《集》十卷。子三人。仲回，端拱
元年进士及第，至太常博士；仲宰，国子博士；仲说，殿
中丞。